প্রত্যক্ষদর্শীরা জানান, সোমবার বেলা ১১টার দিকে মানিকদহ ইউনিয়নের নবম শ্রেণির স্কুল ছাত্র সাজ্জাদ শরীফকে মারাত্বক ভাবে কুপিয়ে আহত করে হামিরদী ইউনিয়নের বাদল মাতুব্বর, ইমান তালুকদারসহ কয়েকজন। এ ঘটনাকে কেন্দ্র করে সোমবার সন্ধ্যায় মানিকদহ ইউনিয়নের বিক্ষুব্দ লোকজন পুখুরিয়া বাজারে গিয়ে হামিরদী ইউনিয়নের ব্যবসায়ীদের দোকান পাট বন্ধ করে চলে যেতে বলেন। সেসময় হামিরদী ইউনিয়নের ব্যবসায়ীরা দোকান বন্ধ করে চলে যায়। পরবর্তীতে সন্ধ্যা ৭টার দিকে হামিরদী ইউনিয়নের শতাধিক লোকজন এসে পুখুরিয়া বাজারে হামলা করে মানিকদহ ইউনিয়নের কয়েকজন ব্যবসায়ীর দোকান ভাঙচুর করে। এ নিয়ে রাত থেকেই উত্তেজনা বিরাজ করে। হামিরদী ইউনিয়নের লোকজন রাতভর মাইকিং করে লোকজন জড়ো করে। মঙ্গলবার সকাল থেকে উভয় গ্রামের কয়েক হাজার মানুষ দেশীয় অস্ত্রশস্ত্র নিয়ে পুখুরিয়া বাজারের দুপাশে অবস্থান নেয়। সকাল ৭টার দিকে উভয় পক্ষ একে অপরের উপর হামলা চালায়। বেশ কয়েকদফা পাল্টাপাল্টি হামলার ঘটনা ঘটে। আজ বেলা ১১টার দিকে সংঘর্ষের কারণে ঢাকা-বরিশাল মহাসড়কে কিছুটা সময় সকল প্রকার যানবাহন চলাচল বন্ধ থাকে। এসময় বিক্ষুব্দ লোকজন একটি গাড়ি ভাঙচুর করে।